Pənah Hüseyn qeyd etdi ki, həmin yolları bu hala salan Ziya Məmmədova məxsus olan şirkətlərin maşınlarıdır. Xeyr, hörmətli həmkarlar, əmin ola bilərsiniz ki, məhz Pənah Hüseyn fikirli insanların himayədarlığı altında artıq yüklə yüklənən maşınlar yolları bu vəziyyətə salıb. Nazirlər Kabinetinin 2009-cu ildə qəbul edilmiş 104 saylı qərarı ilə hər maşının oxuna düşən yük tənzimlənməlidir. Bu isə nəzərə alınmır. Dövlət Yol Polisinin, digər müvafiq icra hakimiyyəti orqanlarının inspektorları həmin maşınların sürücülərinə müraciət etdikdə və qanunqüvvəli aktların tələblərindən irəli gələn məsələləri ortaya qoyanda, onlar dərhal himayədarlarına müraciət edirlər. Bu himayədarlar da söz verirlər ki, belə məsələləri Milli Məclisdə səsləndirəcəklər. Mən xahiş edirəm ki, deputatlar özlərinə hörmətlə yanaşsınlar.